avsoning
Store norske leksikon,Jus,Strafferett
Avsoning, ofte bare kalt soning, er gjennomføring av frihetsstraff etter dom i en domstol. Frihetsstraff kan bare ilegges av domstolen der det har klar hjemmel i gyldig lov (legalitetsprinsippet).
Frihetsstraff Frihetsstraffen kan enten være fengselsstraff, forvaring eller samfunnsstraff. De to første avsones i anstalt, mens samfunnsstraff avsones i frihet. Subsidiær fengselsstraff Når straffen er en bot, fastsettes det samtidig en subsidiær fengselsstraff på mellom én og 120 dager som kan kreves avsonet dersom boten ikke betales og allmenne hensyn krever det (jamfør bot, betinget dom). Det er imidlertid ikke opp til den bøtelagte selv å velge mellom bot og fengsel, og bøter søkes først inndrevet gjennom Statens Innkrevingssentral ved inkasso eller utlegg. Bare dersom den bøtelagte ikke greier å betale, kan det bli begjært avsoning av subsidiær fengselsstraff. Barn under 18 år som bøtelegges skal aldri ilegges en subsidiær fengselsstraff. Se nærmere straffelovens paragrafer 53-55. Les mer i Store norske leksikon strafferett frihetsstraff legalitetsprinsippet